Thomas wil só 'n beter mens word | Netwerk24
21 Januarie 2021 15:32
Ralph Lauren het sy borgskapsooreenkoms met dié 13-malige wenner in die PGA-reeks summier gestaak nadat Thomas 'n homofobiese woord gebruik het toe hy 'n korterige sethou verbrou het in die Sentry-toernooi in Hawaii vroeër vandeesmaand.
Die Amerikaner Justin Thomas slaan Woensdag 'n hou uit die sandkuil in die eerste ronde van die Abu Dhabi-kampioenskap. Foto: Getty Images
'n Mikrofoon het dit opgetel en die gebruik van die woord f****t is onmiddellik deur die PGA-reeks veroordeel.
Thomas was ná afloop van sy ronde onbewus van die herrie wat hy veroorsaak het en het onverwyld verskoning gevra.
Ralph Lauren sê in 'n verklaring die optrede laat hom moedeloos en is strydig met sy waardes.
"Dit is nie 'n woord wat ek gebruik nie, maar vir een of ander rede het dit uitgeglip. Ek weet eintlik steeds nie hoe dit gebeur het nie," het Thomas voor die begin van die Abu Dhabi-kampioenskap aan verslaggewers gesê.
"Dit gaan deel wees van die proses en oefenprogram. Dit wat nodig gaan wees om nie net aan myself nie, maar ook my borge en mense wat my nie ken nie, te bewys dit is nie die mens wat ek is nie."
Thomas het met sy ander borge oor die voorval gepraat en hy sê hulle verstaan dit bied hom die kans "om te groei en 'n beter mens te word".
Hy respekteer ook Ralph Lauren se besluit ná die skade wat hy die maatskappy se handelsnaam berokken het.
"Hulle moes doen wat hul moes doen. Hulle is 'n groot wêreldwye handelsnaam en ek moet hul besluit respekteer.
"Ek was nie teleurgesteld nie, want ek het hulle in 'n moeilike posisie geplaas.
"Ek was eerder ontsteld, want ek het 'n wonderlike vennootskap met baie mense by Ralph Lauren gehad. Dit is nou gedane sake en tyd om aan te beweeg." – Reuters